Ritratt provdut mill-familja Cassar Stivala  Din il-ġimgħa hija waħda speċjali għal Maria Assunta Cassar mill-Furjana hekk kif nhar it-Tnejn li għadda hija għalqet 100 sena. Maria Assunta Cassar née Stivala twieldet il-Furjana fit-8 ta' Novembru 1921 minn Nikola Stivala, mill-Qrendi, u Clementa Camilleri, miż-Żurrieq. Fis-7 ta' Ġunju 1945 Maria Assunta ngħaqdet fiż-żwieġ ma' Nicholas Francis Cassar mill-Belt Valletta, bin Pawlu u Antonia née Gatt. Iż-żwieġ seħħ fil-knisja ta' Sarria, il-Furjana. Maria Assunta u Nicholas kellhom ħames ulied, kollha subien; Anthony, Manwel, Dione, Alexander u Joseph. Maria Assunta għandha sitt neputijiet u sitt proneputijiet. Weġgħa li Maria Assunta ma tista' tinsa qatt hija meta binha Manwel miet ħesrem fil-25 ta' Jannar 2005 fl-età ta' 57 sena. Maria Assunta, mara tad-dar, fejn b'imħabba u għożża rabbiet il-familja flimkien ma' żewġha. Żewġha Nicholas ġie nieqes fis-17 ta' Ġunju 2010. Illum hija tgħix ġo darha taħt il-ħarsien taż-żewġ uliedha ġuvintur Dione u Joseph. Fost id-diversi awguri li saru lil Maria Assunta kien hemm dak tal-Parroċċa ta' San Publju, l-Furjana. Ritratt: Facebook – Parroċċa San Publju Furjana Nawguraw lil Maria Assunta l-isbaħ xewqat f'għeluq il-100 sena tagħha.